Et alternativt OL med 1100 deltagere åbnede fredag morgen i Vestbjerg.

På Vestbjerg skole var 1100 børn samlet til åbningsceremoni for deres helt egne olympiske lege. Dagen igennem skal eleverne dyste i flere forskellige discipliner, blandt andet fodbold og 3000 meterløb. De olympiske lege er en del af en international uge, der afholdes på skolen hvert år. Eleverne har brugt den seneste uge på at blive klogere på det land de stiller op for. Samtidig er en olympisk ild siden mandag blevet løbet rundt mellem Vestbjerg Skole og naboskolerne i Sulsted, Grindsted og Tylstrup. Torsdag kom ilden tilbage til Vestbjerg Skole i forbindelse med en skolefest, og fredag var der så åbningsceremoni for det store sportsstævne.